สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 30 มิ.ย.60
3 ก.ค. 2560

ดัชนีดาวโจนส์ตลาดหุ้นนิวยอร์กปิดเพิ่มขึ้น เมื่อวันศุกร์ (30 มิ.ย.) ซึ่งเป็นวันสุดท้ายของการซื้อขายในไตรมาส 2 ด้วยแรงหนุนจากการปรับตัวขึ้นอย่างต่อเนื่องของหุ้นกลุ่มธนาคาร รวมถึงรายงานผลประกอบการที่แข็งแกร่งของบริษัทจดทะเบียนรายใหญ่อย่างไนกี้ โดยดัชนีดาวโจนส์และ S&amp;P500 ทำสถิติปรับตัวแข็งแกร่งที่สุดในช่วงครึ่งปีแรกนับตั้งแต่ปี 2556
ดัชนีเฉลี่ยอุตสาหกรรมดาวโจนส์ปิดที่ 21,349.63 จุด เพิ่มขึ้น 62.60 จุด หรือ +0.29% ดัชนี NASDAQ ปิดที่ 6,140.42 จุด ลดลง 3.93 จุด หรือ -0.06% ดัชนี S&amp;P500 ปิดที่ 2,423.41 จุด เพิ่มขึ้น 3.71 จุด หรือ +0.15%
 
ตลาดหุ้นยุโรปปิดลบ เมื่อวันศุกร์ (30 มิ.ย.) จากแรงฉุดรั้งของหุ้นไบเออร์ที่ร่วงลงอย่างหนัก ภายหลังจากบริษัทเภสัชภัณฑ์รายใหญ่ดังกล่าวได้ออกมาเตือนนักลงทุนว่า สต็อกสินค้าของบริษัทที่มีจำนวนมากเกินคาดอาจส่งผลกระทบต่อผลกำไรของบริษัท นอกจากนี้ ตลาดหุ้นยุโรปยังได้รับปัจจัยลบจากการที่สกุลเงินปอนด์แข็งค่าขึ้นอย่างต่อเนื่อง ซึ่งฉุดหุ้นกลุ่มบริษัทข้ามชาติปรับตัวลง
ดัชนี Stoxx Europe 600 ปรับตัวลง -0.34% ปิดที่ 379.37 จุด
ดัชนี CAC-40 ตลาดหุ้นฝรั่งเศสปิดที่ 5,120.68 จุด ลดลง 33.67 จุด หรือ -0.65% ดัชนี DAX ตลาดหุ้นเยอรมันปิดที่ 12,325.12 จุด ลดลง 91.07 จุด หรือ -0.73% ดัชนี FTSE 100 ตลาดหุ้นลอนดอนปิดที่ 7,312.72 จุด ลดลง 37.60 จุด หรือ -0.51%
 
ตลาดหุ้นลอนดอนปิดลดลง เมื่อวันศุกร์ (30 มิ.ย.) จากแรงกดดันของสกุลเงินปอนด์ที่แข็งค่าขึ้นอย่างต่อเนื่อง และตัวเลขผลิตภัณฑ์มวลรวมภายในประเทศ (GDP) ของอังกฤษประจำไตรมาส 1/2560 ที่ขยายตัวช้ากว่าไตรมาส 4/2559
ดัชนี FTSE 100 ลดลง 37.60 จุด หรือ -0.51% ปิดที่ 7,312.72 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อวันศุกร์ (30 มิ.ย.) หลังสหรัฐเปิดเผยรายงานว่า แท่นขุดเจาะน้ำมันที่มีการใช้งานในสหรัฐ มีจำนวนลดลงเป็นครั้งแรกในรอบ 24 สัปดาห์
สัญญาน้ำมันดิบ WTI ส่งมอบเดือนส.ค. เพิ่มขึ้น 1.11 ดอลลาร์ หรือ 2.5% ปิดที่ 46.04 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 50 เซนต์ หรือ 1.1% ปิดที่ 47.92 ดอลลาร์/บาร์เรล
 
สัญญาทองคำตลาดนิวยอร์ก ปิดลดลง 0.28% เมื่อวันศุกร์ (30 มิ.ย.) หลังจากอัตราผลตอบแทนพันธบัตรรัฐบาลทั่วโลกปรับตัวสูงขึ้น ซึ่งทำให้นักลงทุนลดความต้องการในการถือครองทองคำ
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 3.5 ดอลลาร์ หรือ 0.3% ปิดที่ระดับ 1,242.30 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 2.7 เซนต์ หรือ 0.16% ปิดที่ 16.627 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 3.3 ดอลลาร์ หรือ 0.36% ปิดที่ 926.4 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 9.45 ดอลลาร์ หรือ 1.1% ปิดที่ 836.65 ดอลลาร์/ออนซ์
 
สกุลเงินยูโรอ่อนค่าลง เมื่อเทียบกับเงินสกุลดอลลาร์สหรัฐ ในการซื้อขายที่ตลาดนิวยอร์กเมื่อวันศุกร์ (30 มิ.ย.) ภายหลังจากสำนักงานสถิติแห่งสหภาพยุโรป (ยูโรสแตท) เปิดเผยว่า ดัชนีราคาผู้บริโภค (CPI) ซึ่งเป็นสิ่งบ่งชี้อัตราเงินเฟ้อในยูโรโซน ร่วงลงสู่ระดับ 1.3% ในเดือนมิ.ย. ซึ่งเป็นระดับต่ำสุดในปีนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1410 ดอลลาร์ จากระดับ 1.1438 ดอลลาร์ ในขณะที่ปอนด์แข็งค่าขึ้นแตะ 1.3002 ดอลลาร์ จากระดับ 1.2996 ดอลลาร์ และดอลลาร์ออสเตรเลีย แข็งค่าขึ้นที่ระดับ 0.7680 ดอลลาร์ จากระดับ 0.7675 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.42 เยน จากระดับ 112.03 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9598 ฟรังก์สวิส จากระดับ 0.9564 ฟรังก์สวิส